યોગી-જયાનો આ પ્રવાસ ભૂતકાળને શોધવાનો તો છે જ, સાથે એકબીજાને, પોતપોતાને શોધવાનો પણ છે. સંજય દત્ત-કાજોલને ચમકાવતી 1998માં આવેલી ‘દુશ્મન’થી લઈને ‘સંઘર્ષ’ અને ‘ઝિંદગી રૉક્સ’ જેવી ફિલ્મનાં ડિરેક્ટર તનુજા ચંદ્રા લાંબા અરસા બાદ રિલેશનશિપ ડ્રામાના ચુસ્ત લેખન (સહલેખિકાઃ ગઝલ ઢાલિવાલ) સાથે આવ્યાં છે. લાંબા સમય પછી એક ખરા અર્થમાં મજેદાર રોડ રોમાન્સ જોયાનો સંતોષ થયો. ઈન ફેક્ટ, ફિલ્મ જોતાં એવું લાગે કે યોગી-જયાના આ પ્રવાસનો અંત જ ન આવે. બસ એ આમ ચાલ્યા જ કરે… અને લાંબા સમય પછી હીરોઈન એક ફ્રૅશનેસ લઈને આવી છે. અલબત્ત, ઈરફાન કમાલનો, પણ ખરેખર ફિલ્મને સતત ધબકતી રાખે છે પાર્વતી.